
Tisztelt Közgyűlés!
A főváros jelentős épületállományát jelentik az olyan leromlott állapotú lakóépületek, amelyek városképi szempontból jelentős építészeti értéket képviselnek, ugyanakkor a szükséges épületfelújítások elmaradnak, mert a magas felújítási költségeket  a lakóközösségek nem képesek előteremteni. A Fővárosi Önkormányzat két pályázaton keresztül is támogatja a védett épületek védettséget megalapozó részleteinek, értékeinek a felújítását (Építészeti Értékvédelmi Támogatás, Műemléki Keret), azonban a rossz műszaki állapotú épületek esetében az értékvédelmi, esztétikai megújulás az alapvető állagmegóvást jelentő épület rehabilitáció elvégzése – sok esetben a baleset- vagy életveszély elhárítása – után biztosítható csak hatékonyan. 
Az épületek állagmegóvási munkáinak támogatásában való közreműködés jogi lehetőségét megteremtve, Budapest Főváros Önkormányzatának Közgyűlése a Fővárosi Városrehabilitációs Keret felhasználásának szabályairól szóló 27/2013. (IV.18.) önkormányzati rendelet módosítását (továbbiakban: Rendelet) jelen Közgyűlési ülésen, önálló előterjesztés keretében fogadta el. A Rendelet módosítása lehetőséget biztosít arra, hogy a társasházak és lakásszövetkezeti tulajdonban lévő lakóépületek felújítási programjain belül a Fővárosi Önkormányzat külön az örökségvédelem (műemléki egyedi és területi védelem, valamint fővárosi vagy kerületi helyi védelem) alatt álló épületekre eseti pályázatokat írjon ki az épületek közös tulajdonú épületrészeinek (homlokzat, tető, lépcsőház, közlekedők, udvar és tartószerkezeti elemek) állagmegóvására és felújítására. 
Az állagmegóvási munkák támogatására a Fővárosi Önkormányzat pályázatot ír ki, a támogatásához Budapest Főváros Önkormányzat 2016. évi költségvetéséről szóló 6/2016. (III.3.) Főv. Kgy. rendeletében pénzügyi fedezetet biztosít, amelyen a városrehabilitációt szolgáló keretként létrehozza a 891602 Építészeti örökségvédelmi állagmegóvási keretet.
Az anyagi fedezet biztosításával, a Rendelet 1. § (2) pontja alapján a Fővárosi Önkormányzatnak, mint kiírónak lehetősége nyílik a jókarbantartási és felújítási munkák támogatására „Építészeti örökségvédelem alatt álló épületek állagmegóvási munkáinak támogatása” címmel. A kiíró célja, hogy az Építészeti Értékvédelmi Támogatással és a Műemlékvédelmi Kerettel együtt a pályázó épületek számára olyan támogatási rendszert alakítson ki, amely a szükséges és értékőrző felújításokat komplexen, egymással összhangban kezeli. A Rendeletben foglaltak alapján készült el a jelen előterjesztés 1. sz. mellékletét képező „Építészeti örökségvédelem alatt álló épületek állagmegóvási munkáinak támogatása” című, 2016. évi pályázat felhívása (továbbiakban: 2016. évi Pályázati Felhívás) az alábbiak szerint:

A pályázatra fordítható forráskeret: 165 000 000,- Ft.
A pályázók köre: műemléki egyedi vagy területi védelem, fővárosi vagy kerületi helyi védelem alatt álló társasházak és lakásszövetkezetek
A pályázaton támogatható munkák: az épületek osztatlan közös tulajdonban lévő épületrészeinek egyes felújítási- és korszerűsítési munkái: homlokzat, tető, lépcsőház és kapcsolódó közös közlekedő területek, kapualj, függőfolyosó tartószerkezetének felújítása, fa homlokzati nyílászárók felújítása, pótlása 
A Pályázati Felhívás a Rendeletben meghatározottak szerint tartalmazza a pályázattal kapcsolatos részletes információkat, így többek között a pályázati programokkal szemben támasztott szakmai elvárásokat és a pályázat lebonyolításának ütemezését is.
Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék!

Határozati javaslat

A Fővárosi Közgyűlés úgy dönt, hogy:

2016. évben pályázat formájában támogatja az építészeti örökségvédelem alatt álló társasházak és lakásszövetkezeti lakóépületek állagmegóvási munkáit.

A 2016. évben az „Építészeti örökségvédelem alatt álló társasházak és lakásszövetkezeti lakóépületek állagmegóvási munkáinak támogatása” pályázatának fedezete biztosítása érdekében csökkenti a „930001 Általános tartalék” cím kiadási, azon belül tartalékok előirányzata 165 000 ezer Ft-tal, és ezzel egyidejűleg azonos összeggel tervbe veszi a „891602 Építészeti örökségvédelmi állagmegóvási keret” cím, azon belül egyéb felhalmozási célú kiadások, azon belül egyéb felújítási célú támogatások áht-n kívülre kiadási előirányzatát.

felkéri a főpolgármestert, hogy az előrányzat módosításáról szóló döntést vezesse át a költségvetési rendeletben.
határidő:	soron következő rendeletmódosítás
felelős: 	Tarlós István főpolgármester

kiírja az „Építészeti örökségvédelem alatt álló társasházak és lakásszövetkezeti lakóépületek állagmegóvási munkáinak támogatása” pályázatot az előterjesztés 1. mellékleteként csatolt pályázati felhívásban foglaltak megvalósítása érdekében. Felkéri a főpolgármestert, hogy az 1. mellékletben szereplő pályázati felhívás közzétételéről gondoskodjék.
határidő:	Fővárosi Városrehabilitációs Keret felhasználásának szabályairól szóló önkormányzati rendelet módosításának hatálybalépését követően azonnal
felelős: 	Tarlós István  főpolgármester

Határozathozatal módja:
Az 1.,3.,4. számú határozat meghozatalához egyszerű többség, a 2. számú határozat meghozatalához minősített szavazattöbbség szükséges.
Budapest, 2016. május  „   ”

